बिल्वमंगल को एक दिन अकस्मात् रास्ते में एक परम रूपवती युवती दीख पड़ी। पूर्व संस्कार अभी सर्वथा नहीं मिटे थे। युवती का सुन्दर रूप देखते ही नेत्र चंचल हो उठे। वह युवती के पीछे-पीछे उसके मकान तक गया। युवती घर के अन्दर चली गई, वह उदास होकर घर के बाहर बैठ गया। घर के मालिक ने बाहर आकर पूछा तो बिल्वमंगल ने कपट छोड़कर सारी घटना सुना दी और कहा कि ‘मैं एक बार फिर उस युवती को प्राण भर देखना चाहता हूँ, तुम उसे यहाँ बुलवा दो।’ युवती उसी गृहस्थ की धर्मपत्नी थी, अतिथिवत्सल गृहस्थ अपनी पत्नी को बुलाने के लिए अन्दर गया। इधर बिल्वमंगल को अपनी अवस्था का यथार्थ ज्ञान हुआ, हृदय शोक से भर गया, न मालूम क्या सोचकर उसने पास के पेड़ से दो काँटे तोड़ लिये। रूपवती युवती को देखकर मन-ही-मन अपने को धिक्कार देकर कहने लगा कि ‘अभागी आँखें’ यदि तुम न होती तो आज मेरा इतना पतन ना होता। इतना कहकर बिल्वमंगल ने अपनी आँखें काँटों से फोड़ ली। रक्तधारा बह निकली। गृहस्थ और उसकी पत्नी को बहुत दुःख हुआ।